**Szám:** V/74-17/2016. **Készült:** 2 példányban

**JEGYZŐKÖNYV**

**Készült:** Velem községi Önkormányzat Képviselő-testületének

**2016. május 11-én 9,00** órai kezdettel megtartott **rendkívüli nyilvános** üléséről.

**Az ülés helye:** Polgármesteri Iroda

Velem, Rákóczi u. 73.

**Jelen vannak:**  Szél Józsefné polgármester

Szabó Zoltán alpolgármester

Kalauz Balázs képviselő

Kern István képviselő

Rába Ákos képviselő

(5 fő)

**Tanácskozási joggal megjelentek:**

Németh Melinda kirendeltség-vezető

Cserkutiné Stipsics Edina pénzügyi és gazdálkodási osztályvezető h.

Jagodics Istvánné jegyzőkönyv-vezető

(3 fő)

**Meghívott:** 0 fő

**Lakossági érdeklődő:** 0 fő

**I.**

**NAPIREND ELŐTT**

**Szél Józsefné** **polgármester** köszönti Németh Melinda kirendeltség-vezetőt, Cserkutiné Stipsics Edina pénzügyi és gazdálkodási osztályvezető helyettest, Jagodics Istvánné jegyzőkönyv-vezetőt és a képviselő-testületi tagokat.

Megállapítja, hogy az ülésen az 5 fő képviselő közül **5 fő jelen van**, az ülés **határozatképes.**

**Az ülést megnyitja.**

**Szél Józsefné polgármester**

Kérdezi a meghívóban szereplő napirendi pontokkal kapcsolatban van-e valakinek észrevétele.

A Képviselő-testület határozathozatal nélkül **5 igen** szavazattal elfogadja a meghívóban szereplő napirendi pontokat.

**NAPIRENDI PONTOK:**

1. **Kulturális Turisztikai Fesztiválok Ideiglenes Kollégiuma által kiírt 777107/17 kódszámú pályázat benyújtásáról döntés**

Előterjesztő: Szél Józsefné polgármester

1. **Egyebek**

**II.**

**Napirendek tárgyalása:**

1. **Kulturális Turisztikai Fesztiválok Ideiglenes Kollégiuma által kiírt 777107/17 kódszámú pályázat benyújtásáról döntés**

Előterjesztő: Szél Józsefné polgármester

*/Előterjesztés a jegyzőkönyv mellékleteként csatolva./*

**Hozzászólások:**

**Szél Józsefné polgármester**

Az idei évben előbb jelent meg a NKA kulturális, gasztronómiai rendezvények támogatására kiírt pályázat. A pályázat beadási határideje május 23, az elbírálás június vége. Az Önkormányzat költségvetésébe a gesztenyenapok rendezvényre 8 millió Ft került betervezésre, melynek a 70 %-át lehet igényelni a pályázatba. A pályázati összeg 1,5 %-át reklámra kell költeni, gondolkodjanak a képviselők, hogy milyen reklámra gondolnak. Kérdezi a testületet, hogy támogatják-e a pályázat benyújtását.

Kérdés, hozzászólás nem hangzott el, Velem községi Önkormányzat Képviselő-testülete **5 igen** szavazattal meghozta a következő határozatot

**49/2016.(IV.29.) Velem községi Önkormányzat Képviselő-testületének határozata:**

1. Velem községi Önkormányzat Képviselő-testülete elrendeli a Nemzeti Kulturális Turisztikai Fesztiválok Ideiglenes Kollégiuma a Nemzetgazdasági Minisztériuma és az NKA felett rendelkező miniszter együttműködési megállapodása alapján a nemzetközi és/vagy országos turisztikai vonzerővel bíró kulturális, gasztronómiai rendezvények (programsorozatok/fesztiválok) támogatás keretében 777107/17 altéma kódszámú „Magyarországon megrendezendő nemzetközi és/vagy országos hatókörű turisztikai vonzerőt jelentő kulturális, gasztronómiai rendezvények (programsorozatok/fesztiválok) megvalósításának támogatása” című pályázat benyújtását.
2. A képviselő-testülete a pályázathoz szükséges 30 %-os önerőt, azaz 2.400.000,- Ft-ot az önkormányzat 2016. évi költségvetésének terhére biztosítja.
3. A képviselő-testület felhatalmazza a polgármestert a pályázat előkészítésére a szükséges szerződések és a pályázat benyújtására.

Felelős: Szél Józsefné polgármester

Határidő: azonnal

1. **Egyebek**

**Gesztenyenapok belépőjegy árának meghatározása**

**Hozzászólások:**

**Szél Józsefné polgármester**

A gesztenyenapokkal kapcsolatban a belépő díjakról kellene határozni. Tavaly a felnőtt jegy 900,- Ft, a gyermek és nyugdíjas 700,- Ft a családi 2.100,- Ft volt, kérdezi a képviselőket, hogy maradjon-e az ár vagy változtassanak.

A képviselők egyhangú véleménye, hogy ne emeljenek a belépőjegy árakon.

Egyéb hozzászólás nem hangzott el. A Képviselő-testület **5 igen** szavazattal meghozta a következő határozatot:

**50/2016.(V.11.) Velem községi Önkormányzat Képviselő-testületének határozata:**

Velem községi Önkormányzat Képviselő-testülete a 2016. október 8-9-én megrendezésre kerülő gesztenyenapok belépőjegy árait az alábbiak szerint állapítja meg:

Felnőtt jegy 900,- Ft

Gyermek és nyugdíjas jegy 700,- Ft,

Családi jegy 2.100,- Ft.

Felelős: Szél Józsefné polgármester

Határidő: azonnal

**Cserkutiné Stipsics Edina pénzügyi és gazdálkodási osztályvezető helyettes**

Tavaly a belépőjegyek kicsit későn készültek el, javasolja, hogy az idei évben korábban rendeljék meg, hogy a szigorú számadású bizonylatot időben el tudják készíteni. Mielőbb árajánlatot kell kérni a belépőjegyekre, hogy a júniusi ülésen dönteni lehessen róla.

**Szél Józsefné polgármester**

Még nem tudni mikor lesz népszavazás, valószínű, hogy szeptember végén lesz és nem fogja befolyásolni a gesztenyenapok megtartását.

**Cserkutiné Stipsics Edina pénzügyi és gazdálkodási osztályvezető helyettes**

Szavazás napján nem lehet rendezvényt tartani.

Tájékoztatja a képviselő-testületet, hogy belépőjegyet előre megvásárolni nem lehet, csak a helyszínen lehet venni.

**Ingatlancsere**

**Hozzászólások:**

**Szél Józsefné polgármester**

Az előző ülésen már tárgyalták, hogy Klonkay Szilviának a tulajdonában lévő 597, 599 és 604 hrsz-ú ingatlan cseréjére felajánlják az önkormányzat tulajdonában lévő 1634 és 1639 hrsz-ú ingatlant.

Klonkay Szilvia nyilatkozott, melyben elfogadta az önkormányzat által felajánlott csere ingatlanokat, értékegyenlőséggel.

Kéri a képviselő-testületet szavazzanak az ingatlancseréről, hogy a szerződést mielőbb el tudják készíteni. Azért sürgős, hogy mielőbb az Önkormányzat tulajdonába kerüljön az ingatlan, mert csak akkor lehet pályázatot benyújtani a koronaőrző emlékhely kialakítására, ha saját tulajdonban van az építési terület.

Egyéb hozzászólás nem hangzott el. A Képviselő-testület **5 igen** szavazattal meghozta a következő határozatot:

**51/2016.(V.11.) Velem községi Önkormányzat Képviselő-testületének határozata:**

**1.** Velem községi Önkormányzat Képviselő-testülete hozzájárul a Klonkay Szilvia 1/1 tulajdonát képező Velem belterület 597 hrsz-ú, 610 m2 területű, „kivett beépítetlen terület” megnevezésű, a Velem belterület 599 hrsz-ú, 284 m2 területű, „kivett beépítetlen terület” megnevezésű ingatlan, valamint a Velem belterület 604 hrsz-ú, 25 m2 területű, „kivett beépítetlen terület”megnevezésű ingatlanoknak, a Velem községi Önkormányzat tulajdonát képező 1634 hrsz-ú, 137 m2 területű, „kivett beépítetlen terület” megnevezésű és 1639 hrsz-ú, 468 m2 területű, „kivett beépítetlen terület” megnevezésű ingatlanok értékegyenlőséggel történő cseréjéhez.

**2.** Velem községi Önkormányzatának Képviselő-testülete felhatalmazza a polgármestert a Bakkné Dr. Gaál Éva ügyvéd által készített csere szerződés aláírására.

Felelős: Szél Józsefné polgármester

Határidő: azonnal

**Elővásárlási jog bejegyzése a 068/3 hrsz ingatlanra**

**Hozzászólások:**

**Szél Józsefné polgármester**

Elővásárlási jog bejegyzését kellene kérni a 068/3 hrsz-ú ingatlanra a malommal szemben lévő parkolóra. Az Önkormányzatnak hátrányos lenne, ha más vásárolná meg. Ha az Önkormányzat ezt az ingatlant meg tudná vásárolni, akkor kettő megközelíthetősége is lenne a településnek, ezért is fontos lenne, hogy az Önkormányzat tulajdonába kerüljön az ingatlan. A tulajdoni lapon kivett autóbusz pályaudvarként szerepel a rendeltetése. Egyébként az ingatlanra vonatkozó elővásárlási jog a tavaly elfogadott helyi építési szabályzatban is szerepel.

Várja a képviselők hozzászólását.

**Rába Ákos képviselő**

Feleslegesnek tartja, mert az Önkormányzatnak nincs pénze megvásárolni az ingatlant. Véleménye szerint az elkövetkezendő 5 évben nem tudják megvásárolni, csak a bürokráciát növelik.

**Szél Józsefné polgármester**

Ezt majd eldönti a következő képviselő-testület.

Kérdés, hozzászólás nem hangzott el, Velem községi Önkormányzat Képviselő-testülete **3 igen, 2 nem** szavazattal meghozta a következő határozatot.

**52/2016.(V.11.) Velem községi Önkormányzat Képviselő-testületének határozata:**

**1.** Velem községi Önkormányzat Képviselő-testülete hozzájárul, hogy a volt kemping területén Velem 068/3 hrsz-ú ingatlanon az épített környezet alakításáról és védelméről szóló 1997. évi LXXVIII. törvény 25. §-ának felhatalmazása, valamint Velem község helyi építési szabályzatáról szóló 8/2015.(VI.25.) önkormányzati rendelet 5. számú melléklete alapján biztosított „a népesség fizikai, szellemi és lelki igényeit, különös tekintettel a családok, a fiatalok, az idősek, a fogyatékos személyek igényeire, az oktatás, a kultúra, a sport, a szabadidő és az üdülés, valamint a civil szervezetek, az egyházi jogi személyek működési feltételeinek lehetőségeire” céljából elővásárlási jogával Velem község Önkormányzata kíván élni.

**2.** Velem községi Önkormányzatának Képviselő-testülete felhatalmazza a polgármestert, hogy az ingatlan-nyilvántartás bejegyzése érdekében Bakkné Dr. Gaál Éva ügyvéddel együttműködjön, és a bejegyzéshez szükséges dokumentumokat aláírja.

Felelős: Szél Józsefné polgármester

Határidő: azonnal

**Lejegyzési eljárás a Velem 4 hrsz. ingatlanra**

**Hozzászólások:**

**Szél Józsefné polgármester**

Az óvodával szembeni parkolóra kellene lejegyzési eljárást kezdeményezni, 104 m2 területről van szó. Az önkormányzatnak szüksége lenne a parkolóra az óvoda miatt.

**Kalauz Balázs képviselő**

Megkérdezi, miért nem veszi meg az Önkormányzat.

**Szél Józsefné polgármester**

Mert a tulajdonos nem adja el.

**Rába Ákos képviselő**

Ez megint ugyanaz, mint az előző, nem tudjuk megvenni.

**Szél Józsefné polgármester**

Kérdezi a képviselőket, kiért egyet a lejegyzéssel.

**Németh Melinda kirendeltség vezető**

Az önkormányzatnak adásvétel útján kell megkísérelni az ingatlan megszerzését, amennyiben a tulajdonos az erre vonatkozó ajánlatot 30 napon belül nem fogadja el, vagy arra nem válaszol, a kérelem benyújtásának van helye a kisajátítási eljárás lefolytatásához.

**Kalauz Balázs képviselő**

Levélben kellene megkeresni a tulajdonost, hogy az Önkormányzat az ingatlanért egy bizonyos összeget ajánl fel, mert ellenkező esetben csak az ingatlan értékének a 30 %-át tudja vételárként megkapni. Ezt csak azért mondta, hogy mindenki lelkiismerete megnyugodjon.

**Szél Józsefné polgármester**

A tulajdonos azt mondta, hogy nem zárja le a parkolót, ezt akár írásba is adja, de nem áll szándékában eladni az ingatlant.

**Rába Ákos képviselő**

Ha lejegyezteti az ingatlant az Önkormányzat akkor az kisajátítás lesz.

**Tájékoztatások**

**Szél Józsefné polgármester**

Tájékoztatja a képviselő-testületet, hogy Jagodics István kommunális dolgozót megkeresték írásban, hogy nyilatkozza le a 2015 évi szabadsága lejárta után munkába kíván-e állni.

Jagodics István nyilatkozata megérkezett, melyben közölte, hogy a 2016. évi időarányos szabadság lejárta után kéri közös megegyezéssel a határozatlan időre szóló közalkalmazotti munkaviszonyának megszüntetését, megromlott egészségi állapota miatt.

A nyilatkozatot megküldték jegyző úrnak, nem tudja, hogy mikor jár le a 2016. évi szabadság időarányos része, majd jegyző úr jelezni fogja. A júniusi ülésig ez majd kiderül és majd akkor határoznak, hogy mi legyen a feladattal.

TOP Turisztikai pályázatról. Az Alkotóházra a pályázat benyújtásra került 80 millió Ft nettó összegre. Részleteket még nem tud, rá fog kérdezni, hogy lesz-e tervelőkészítő költség.

A többi településen kerékpár tároló és pihenő készül, nálunk az Alkotóház alsó része. Ezen a héten talán többet megtud, megtervezve még nincs.

Tájékoztatja a képviselő-testületet, hogy a hónap végén Brüsszelbe utazik, Ágh Péter országgyűlési képviselővel, több polgármestert visz magával, megtiszteltetésnek veszi, hogy rá is gondolt.

**Kalauz Balázs képviselő**

Kérdezi, hogy mikor kerül sor az önkormányzati épületek megtekintésére.

**Németh Melinda kirendeltség-vezető**

Jövő héten szabadságon lesz, de akár jövő héten is lehet, a kirendeltségről egy munkatárs részt tud venni a szemlén. Javasolja, hogy akkor legyen az önkormányzati épületek megtekintése, amikor nincs ügyfélfogadás.

**Szél Józsefné polgármester**

Ő javasolja, akkor legyen amikor a kirendeltség-vezető is itt lesz.

A képviselő-testület időpontot egyeztetett és május 24-én 9 órát jelölték meg, találkozás a Kossuth u. 8. szám alatti önkormányzati ingatlannál.

**Rába Ákos képviselő**

Kérdezi a gesztenyenap szervezését mikor kezdik el, illetve számít-e a polgármester asszony a képviselők közreműködésére.

**Szél Józsefné polgármester**

Természetesen számít a képviselők közreműködésére. A júniusi ülésen már tárgyalni fognak a gesztenyenapokról, arra már az ajánlatok jó része is megérkezik.

**Cserkutiné Stipsics Edina pénzügyi és gazdálkodási osztályvezető helyettes**

Azt is el kellene dönteni a képviselő-testületnek, hogy számítanak-e a Hivatal munkájára, mert arra is megállapodást kellene kötni, ugyanis a gesztenyenapok rendezvény Velem községi Önkormányzat képviselő-testületének önként vállalt feladata.

Tájékoztatni szeretné a képviselő-testületet, hogy az idei évben is lehetőség lesz pályázatot benyújtani az adósságkonszolidációban részt nem vett települések támogatására. Most is 6,5 millió Ft-ra lehet támogatást benyújtani. Annyi változás van, hogy csak arra az ingatlanra lehet támogatást kérni, ami 100 %-ban az Önkormányzat tulajdonába van.

Minden képviselőnek átad egy pályázati kiírást és kéri beszéljék meg, mire szeretnének pályázatot benyújtani.

A pályázatot elektronikus úton 2016. augusztus 31-ig kell feltölteni. A miniszteri döntés időpontja 2016. november 15.

